**Poveste din Pielești**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Auzii asear’ o veste

Nașparlie, rea de tot,

Nici acuma, de socot,

O asemenea poveste,

Să o cred și nici că pot!

S-a dus Veta ieri, cum zic,

Pân’ la nași-sa, ȋn sat,

Să ia, că am și uitat…

Parcă, niște arpagic,

De-ăla, știţi voi, laminat,

Şi acolo…masă mare

Ȋn umbrarul de sub nuc,

Lumeeee… ca la balamuc:

Văru’ Gică-a lu’ Mardare,

Cu Oiţa lu’ Papuc,

Nea Poșircă, om citit,

Ce, cu Leana-i văr primar,

Cioacă, de-i veterinar,

Popa de i-a spovedit,

Şi-n persoană, dom’ primar,

Invitaţi la una mică,

Ăi mai mari, de nașu’ meu…

Singurul, și cel mai greu,

Din motive de burtică

Şi neinvitat, fui eu;

Cică, nașu’ Pandelică,

Om cu carte, gospodar,

A făcut, deh! Om cu har,

Un partid, de vrea să-i zică

“Intelectual agrar”,

Numai că, popa Scarlat,

Care nu bea decât vin,

(O știu clar, mi-e doar vecin)

Fi’nd de-acord, a protestat,

Să ȋi zică și “Creștin”!

Preoteasa, care știe

Tot ce se ȋnvarte-n sat,

Dând pe gât paharu,-n dat’

Completă ea, cu tărie:

“Şi Creștin, și Democrat”!

Păi, sări nașa ȋn sus:

“Cum?...Că-mi pare anormal!…

Să ȋi zică ȋn final,

Cu câţi suntem prin apus,

Democrat…și Naţional”!

Leana, toată numai foc,

Dupa ce-a strigat “rezist!”

(Divorţată de-un artist,

Vai de el…fără noroc!)

Să ȋi zică și “Schimbist”!

Văru Gică, diplomat,

Cu Oiţa pe picior,

A sărit ca și-n Obor,

Făr’ să fie ȋntrebat:

“Treb’e și…“Conservator”!

Nea Poșircă și nea Cioacă,

Dând noroc, bilateral,

Gata de electoral,

Ziseră, ca să nu tacă:

“Să fie și…Liberal”!

Până când, domnu’ primar,

Ridicând paharul sus,

Aprobă tot ce s-a spus,

Iară nașu’, temerar,

Ȋnc-o sticlă a adus!

Că de-aser’ sunt dezolat

Cât e nașu’ de mișel,

Ȋn partidul lui, rebel,

Măcar să mă fi băgat,

Cel puţin ca membru-n el!

Valeriu Cercel